喜寶積智軫道人惠書偈
作者：張耒
朝代：宋

paragraphs: 南山老禪翁，白浄如水月。
我初獲親近，解此癡腦結。
十年歸故里，父老半存滅。
逢師百如舊，才若旦夜別。
故知靜能久，豈有火中鐵。
致身煩熱外，與世作冰雪。
窮秋長安巷，客子送書札。
龍蛙不同趣，掬海救其渴。
平生笑謀食，中路願頗奪。
猶如伏轅鹿，野性終跳𨁝。
觸塗惟欲睡，過眼時一噦。
摩尼本無瑕，塵垢終冀豁。